**Latvijas Bankas noteikumu projekta "Grozījumi Latvijas Bankas 2022. gada 12. septembra noteikumos Nr. 218 "Statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanas un iesniegšanas noteikumi"" anotācija**

|  |  |
| --- | --- |
| Nosaukums | Grozījumi Latvijas Bankas 2022. gada 12. septembra noteikumos Nr. 218 "Statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanas un iesniegšanas noteikumi" |
| Dokumenta veids | Noteikumi |
| Izdošanas pamatojums | Latvijas Bankas likuma 63. panta otrā daļa un 68. panta trešā daļa |
| Mērķis un būtība | Saskaņā ar Latvijas Bankas noteikumu projektu "Grozījumi Latvijas Bankas 2022. gada 12. septembra noteikumos Nr. 218 "Statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanas un iesniegšanas noteikumi"" (turpmāk – Noteikumu grozījumu projekts) tiks veikti grozījumi Latvijas Bankas 2022. gada 12. septembra noteikumos Nr. 218 "Statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanas un iesniegšanas noteikumi" (turpmāk – Noteikumi).  Statistiskie dati par kredītiestāžu un citu monetāro finanšu iestāžu finansiālo stāvokli nepieciešami Latvijas Bankas uzdevumu veikšanai, t. sk. lai sagatavotu finanšu un ārējo statistiku atbilstoši prasībām, kas noteiktas Eiropas Centrālās bankas 2021. gada 22. janvāra Regulā (ES) 2021/379 par kredītiestāžu un monetāro finanšu iestāžu sektora bilances posteņiem (pārstrādāta redakcija) (ECB/2021/2) (turpmāk – Regula Nr. 2021/379) un Eiropas Centrālās bankas 2021. gada 26. marta Pamatnostādnē (ES) 2021/830 par bilances posteņu statistiku un monetāro finanšu iestāžu procentu likmju statistiku (ECB/2021/11), nodrošinātu Eiropas Centrālās bankas monetārās politikas īstenošanu, veiktu finanšu stabilitātes analīzi un finanšu tirgus un tā dalībnieku darbības uzraudzību, sagatavotu uzraudzības statistiku un informētu citas institūcijas un sabiedrību par monetāro finanšu iestāžu sektora attīstību Latvijā.  Noteikumu grozījumu projekts izstrādāts ar mērķi pielāgot atsevišķus statistisko datu sagatavošanas metodoloģijas aspektus attiecībā uz kredītiestāžu un citu monetāro finanšu iestāžu bilances posteņu statistiku Eiropas Centrālās bankas regulējumam un ieteikumiem.  Ar Noteikumu grozījumu projektu precizētas šādas Regulā Nr. 2021/379 un 2024. gada februārī aktualizētajā Eiropas Centrālās bankas Rokasgrāmatā par MFI bilances statistiku ietvertās metodoloģiskās prasības: prasība iekļaut kredīta neatmaksātajā nominālvērtībā kredīta neatmaksāto pamatsummu, kavētos procentu maksājumus un citu kavēto maksājumu summas un prasība norēķinu kartes bezprocentu kredītu un norēķinu kartes procentu kredītu, kā arī atjaunojamos un pārsnieguma kredītus iekļaut termiņu grupā atbilstoši līguma nosacījumiem. Atbilstoši Eiropas Centrālās bankas regulējumam un ieteikumiem mainīta arī pieeja negatīvo uzkrāto procentu atspoguļošanai un sektora noteikšanai tām kredītiestādēm, kurām ir atsaukta licence kredītiestādes darbībai.  Reaģējot uz Eiropas Centrālās bankas plānotajām pārmaiņām ar obligāto rezervju prasībām saistīto statistisko datu saņemšanas un kontroles kārtībā, kuras paredz, ka Latvijas Bankai būs jāsūta Eiropas Centrālajai bankai atsevišķi statistiskie dati, kas nepieciešami obligāto rezervju bāzes aprēķināšanai, ar Noteikumu grozījumu projektu paredzēts papildināt Noteikumus ar Regulā Nr. 2021/379 iekļauto prasību statistisko datu sniedzējiem sniegt detalizētu informāciju par saistībām pret Latvijas Banku termiņa grupu un termiņa veidu dalījumā, kā arī prasību identificēt saistības pret citu *euro* zonas dalībvalstu kredītiestādēm, uz kurām attiecas obligāto rezervju prasības. Lai identificētu citu *euro* zonas dalībvalstu kredītiestādes, uz kurām attiecas obligāto rezervju prasības, Noteikumu grozījumu projektā noteikta prasība izmantot RIAD kodu. Detalizētas informācijas sniegšana par saistībām pret Latvijas Banku attiecas arī uz tādiem finanšu instrumentu veidiem un termiņu veidiem, kas nav paredzēti *Eurosistēmas* monetārās politikas operacionālajā ietvarā, piemēram, monetāro finanšu iestāžu saistības pret Latvijas Banku par repo darījumiem, noguldījumiem ar brīdinājuma termiņu par izņemšanu un ilgtermiņa noguldījumiem ar noteikto termiņu. Tomēr šāda veida datu sniegšanu paredz Regulas Nr. 2021/379 prasības.  Lai atspoguļotu jaunu parādību finanšu instrumentu tirgū, Noteikumu grozījumu projektā iekļauta iespēja sniegt statistiskos datus par turējumā esošajiem parāda vērtspapīriem un citiem vērtspapīriem ar fiksētu ienākumu, kurus emitējuši ieguldījumu fondi, izņemot naudas tirgus fondus.  Ar Noteikumu grozījumu projektu paredzēts Noteikumos iekļaut pienākumu tām kredītiestādēm, kurām ir ārvalstu filiāles, sniegt statistiskos datus par kopējiem aktīviem un pasīviem, ietverot ārvalstu filiāļu datus. Šādi dati nepieciešami Latvijas Bankas likuma 24. panta pirmajā daļā paredzēto maksājumu apmēra noteikšanai.  Lai nodrošinātu precīzāku ārējās statistikas un finanšu kontu sagatavošanu, Noteikumu grozījumu projekts paredz, ka no krājaizdevu sabiedrībām tiks vākti dati par pamatkapitāla sadalījumu, ko nevar iegūt no administratīvajiem datu avotiem. Krājaizdevu sabiedrību pārskatu sniegšanas optimizācijas nolūkos ar 2025. gadu uz Noteikumiem bez saturiskām pārmaiņām tiek pārcelts Finanšu un kapitāla tirgus komisijas 2020. gada 27. oktobra normatīvo noteikumu Nr. 199 "Krājaizdevu sabiedrību aktīvu un ārpusbilances saistību novērtēšanas normatīvie noteikumi" 2. pielikums, kurā uzrāda atsevišķas krājaizdevu sabiedrību aktīvu un ārpusbilances saistību pozīcijas un uzkrājumus nedrošiem parādiem atbilstoši to kvalitātes novērtējumam.  Noteikumu grozījumu projekts sagatavots, pamatojoties uz Latvijas Bankas likuma 63. panta otro daļu, kas paredz Latvijas Bankai tiesības noteikt statistisko datu sagatavošanas un iesniegšanas prasības un kārtību un iesniegšanas termiņu, kā arī personas, kurām ir pienākums iesniegt Latvijas Bankas uzdevumu izpildes nodrošināšanai nepieciešamos statistiskos datus, un 68. panta trešo daļu, kas paredz Latvijas Bankai tiesības noteikt statistisko datu glabāšanas ilgumu.  Noteikumu grozījumu projektā ietvertās būtiskākās Noteikumu pārmaiņas ir šādas:   1. norāde par to, uz kāda likuma pamata izdoti Noteikumi, papildināta ar atsauci uz Latvijas Bankas likuma 68. panta trešo daļu, kas paredz Latvijas Bankai tiesības noteikt statistisko datu glabāšanas ilgumu; 2. precizēta termina "ieguldījumu fondi, izņemot naudas tirgus fondus" definīcija atbilstoši Eiropas Centrālās bankas 2024. gada 27. jūnija Regulai (ES) 2024/1988 par ieguldījumu fondu statistiku un par Lēmuma (ES) 2015/32 (ECB/2014/62) atcelšanu (ECB/2024/17) (pārstrādāta redakcija), norādot, ka Latvijā šajā kategorijā ietilpst gan ieguldījumu fondi Ieguldījumu pārvaldes sabiedrību likuma izpratnē, izņemot naudas tirgus fondus, gan alternatīvo ieguldījumu fondi Alternatīvo ieguldījumu fondu un to pārvaldnieku likuma izpratnē, izņemot naudas tirgus fondus; 3. mainīta pieeja sektora noteikšanai tām kredītiestādēm, kurām ir atsaukta licence kredītiestādes darbībai, tās klasificējot finanšu palīgsabiedrību sektorā; 4. precizēta termina "naudas tirgus fonds" definīcija atbilstoši Eiropas Parlamenta un Padomes 2017. gada 14. jūnija Regulai (ES) 2017/1131 par naudas tirgus fondiem; 5. Noteikumi papildināti ar termina "ieguldījumu apliecība" definīciju; 6. svītrots Noteikumu 10. pielikums "Pārējo aktīvu izvērsums" un 11. pielikums "Pārējo saistību izvērsums"; 7. Noteikumi papildināti ar 11.1 pielikumu "T pielikums "Krājaizdevu sabiedrības aktīvu un ārpusbilances saistību novērtēšanas pārskats"", kas pārcelts no Finanšu un kapitāla tirgus komisijas 2020. gada 27. oktobra normatīvajiem noteikumiem Nr. 199 "Krājaizdevu sabiedrību aktīvu un ārpusbilances saistību novērtēšanas normatīvie noteikumi"; 8. visiem statistisko datu sniedzējiem noteikts vienāds Noteikumu 1. pielikuma "Mēneša bilances pārskats" (turpmāk arī – Mēneša bilances pārskats) un visu pārējo Noteikumu pielikumu iesniegšanas termiņš – septiņas darbdienas pēc kalendārā mēneša beigām. Pārskatu sagatavošanas un iesniegšanas periodiskums katrai statistisko datu sniedzēju grupai paliek nemainīgs; 9. krājaizdevu sabiedrībām noteikta prasība (Noteikumu grozījumu projekta 16. punkts un 109.2 punkts) reizi ceturksnī sagatavot un iesniegt statistiskos datus par pamatkapitāla sadalījumu atbilstoši Noteikumu 8. pielikumam "N pielikums "Pārskats par pamatkapitāla sadalījumu"" par biedriem, kuriem pieder vismaz 10 % no pamatkapitāla. Par pārējo ieguldījuma apjomu jāizveido kopsavilkuma ieraksts ar unikālu identifikatoru, norādot rezidences valsts kodu "Z5" (Bez valsts norādes) un sektora kodu "SK9" (Nav informācijas); 10. svītrots Noteikumu 23. punkts, jo tajā noteiktā prasība statistisko datu sniedzējam sagatavot Noteikumu 9. pielikumu "Mēneša bilances pārskata pozīciju pārmaiņas", norādot pārmaiņu iemeslus, ja atsevišķas Mēneša bilances pārskata pozīcijas rādītājs salīdzinājumā ar iepriekšējā mēneša attiecīgo rādītāju mainījies vairāk nekā par 15 % un 700 tūkst. euro, tiek atkārtota Noteikumu 110. punktā; 11. Noteikumi papildināti ar 24.1 punktu, kas nosaka, ka Mēneša bilances pārskatā uzkrātajos saņemamos procentos un uzkrātajos maksājamos procentos iekļauj arī negatīvas summas, kas aprēķinātas, piemērojot negatīvas procentu likmes; 12. Noteikumu 27. punkts tiek precizēts ar prasību Mēneša bilances pārskatā kredīta neatmaksātajā nominālvērtībā ietvert kredīta neatmaksāto pamatsummu, kavētos procentu maksājumus un citu kavēto maksājumu summas, bet neietvert uzkrātos procentus; 13. Noteikumu 66.1 punktā precizēta prasība norēķinu kartes bezprocentu kredītu un norēķinu kartes procentu kredītu, kā arī atjaunojamo un pārsnieguma kredītu termiņu dalījumam, nosakot, ka šādi kredīti jāiekļauj termiņu grupā atbilstoši līguma nosacījumiem, bet ja tiem nav iespējams noteikt precīzu termiņu dalījumu, tie jāuzrāda kā ne-MFI prasības uz pieprasījumu; 14. Noteikumi papildināti ar 109.1 punktu, kas nosaka, ka dematerializēto akciju gadījumā, ja kredītiestādes rīcībā nav informācijas par pamatkapitāla sadalījumu atbilstoši Noteikumu 8. pielikumam "N pielikums "Pārskats par pamatkapitāla sadalījumu"" par akcionāru, kura ieguldījuma apjoms nepārsniedz 5 % no pamatkapitāla, kredītiestāde par visu šādu akcionāru ieguldījumu kopējo apjomu izveido vienu kopsavilkuma ierakstu ar unikālu identifikatoru, norādot rezidences valsts kodu "Z5" (Bez valsts norādes) un sektora kodu "SK9" (Nav informācijas); 15. Noteikumu grozījumu projekts iekļauj pārejas noteikumu (Noteikumu grozījumu projekta 118. punkts), kas paredz, ka statistiskajiem datiem, izņemot statistiskos datus par krājaizdevu sabiedrības aktīvu un ārpusbilances saistību novērtēšanu (Noteikumu grozījumu projekta 114.1 punkts), par 2024. gada decembri, 2025. gada janvāri, 2025. gada februāri, 2025. gada martu vai stāvokli 2024. gada decembra, 2025. gada janvāra, 2025. gada februāra un 2025. gada marta beigās un Noteikumu 4. pielikumā "F pielikums "Peļņas vai zaudējumu aprēķins"" iekļaujamiem statistiskajiem datiem par periodiem no 2024. gada 1. janvāra līdz 2024. gada 31. decembrim, no 2025. gada 1. janvāra līdz 31. janvārim, no 2025. gada 1. janvāra līdz 28. februārim, no 2025. gada 1. janvāra līdz 31. martam, kā arī šo statistisko datu iesniegšanai piemēro Noteikumus līdz 2024. gada 31. decembrim spēkā esošajā redakcijā; 16. lai nodrošinātu pēctecīgu krājaizdevu sabiedrību aktīvu un ārpusbilances saistību novērtēšanas pārskata sniegšanu, Noteikumu XV nodaļa "Noslēguma jautājumi" papildināta ar 119. punktu, kas nosaka, ka minētajam pārskatam par stāvokli 2024. gada decembra beigās un par periodu no 2024. gada 1. janvāra līdz 2024. gada 31. decembrim piemēro Finanšu un kapitāla tirgus komisijas 2020. gada 27. oktobra normatīvos noteikumus Nr. 199 "Krājaizdevu sabiedrību aktīvu un ārpusbilances saistību novērtēšanas normatīvie noteikumi" un ka minēto pārskatu iesniedz Latvijas Bankai līdz 2025. gada 15. janvārim, izmantojot datu ziņošanas sistēmu. Sākot ar 2025. gada 1. ceturkšņa datiem, minēto pārskatu iesniedz, izmantojot nebanku statistikas sistēmu, saskaņā ar Latvijas Bankas noteikumiem, kuri regulē elektronisko informācijas apmaiņu ar Latvijas Banku; 17. Noteikumu 1. pielikums "Mēneša bilances pārskats" izteikts jaunā redakcijā. Tajā veiktas šādas pārmaiņas, kas ietekmē sniedzamo statistisko datu saturu un apjomu: 18. pozīcija "Parāda vērtspapīri un citi vērtspapīri ar fiksētu ienākumu" (pozīcijas kods 250000) papildināta ar apakšpozīciju "Ieguldījumu fondu, izņemot naudas tirgus fondus" (apakšpozīcijas kods 250004); 19. svītrotas pozīciju "Uzkrātie saņemamie procenti par saistībām" (pozīcijas kods 225400) un "Uzkrātie maksājamie procenti par prasībām" (pozīcijas kods 362400) norādīšanai izmantotās rindas; 20. Noteikumu 1. pielikums papildināts ar jaunām pozīcijām "Aktīvi kopā ar ārvalstu filiālēm" (pozīcijas kods 200001) un "Pasīvi kopā ar ārvalstu filiālēm" (pozīcijas kods 300001); 21. Noteikumu 2. pielikumā "ABL pielikums "Mēneša bilances pārskata pozīciju izvērsums"" veiktas šādas pārmaiņas:   a) Noteikumu 2. pielikums papildināts ar pozīciju "Saistības pret Latvijas Banku" (pozīcijas kods 311000), nosakot statistisko datu sniedzējiem prasību sniegt detalizētu informāciju par saistībām pret Latvijas Banku termiņa grupu un termiņa veidu dalījumā. Lai minētajai pozīcijai varētu norādīt instrumenta veida kodu, Noteikumu 12. pielikums papildināts ar jauniem instrumenta veida kodiem "IV204 Refinansēšanas darījumi" un "IV205 Aizdevumu iespēja";  b) Noteikumu 2. pielikuma 7. aile "MFI kods" aizstāta ar aili "RIAD kods", nosakot statistisko datu sniedzējiem prasību norādīt RIAD kodu Latvijas un citu *euro* zonas dalībvalstu monetārajām finanšu iestādēm, izņemot Latvijas Banku, pret kurām statistisko datu sniedzējiem ir prasības vai saistības, un Latvijas un citu *euro* zonas dalībvalstu ne-MFI kredītiestādēm, no kurām statistisko datu sniedzējs piesaistījis noguldījumus.  Vienlaikus Noteikumu grozījumu projekts ietver tehniska rakstura precizējumus, kas neietekmē statistisko datu sagatavošanas un iesniegšanas apjomu un kārtību. |
| Leģitīmais mērķis | Noteikumu leģitīmais mērķis ir citu personu tiesību aizsardzība un sabiedrības labklājības nodrošināšana. Konkrēti, leģitīmais mērķis – sabiedrības labklājība – tiek sasniegts, īstenojot statistisko datu vākšanu un to izmantošanu apkopotā veidā statistikas sagatavošanai, finanšu stabilitātes analīzei un sabiedrības informēšanai par monetāro finanšu iestāžu sektora attīstību Latvijā. Tādējādi ar kvalitatīvākiem statistiskajiem datiem tiek nodrošināti datu lietotāji un lēmumu pieņēmēji, kuri var vairot sabiedrības labklājību, pieņemot kvalitatīvākus, pamatotākus un uz datiem balstītus lēmumus, vienlaikus kvalitatīvāki un detalizētāki statistiskie dati finanšu stabilitātes analīzes veikšanai paaugstina kopējo sabiedrības labklājības līmeni. Savukārt leģitīmais mērķis – citu personu tiesību aizsardzība – tiek sasniegts, statistisko datu apstrādi veicot tādā veidā, kas nodrošina to konfidencialitāti un attiecīgi aizsargā statistisko datu sniedzēju tiesības un tiesiskās intereses.  Atbilstoši Padomes 1998. gada 23. novembra Regulas Nr. 2533/98 par statistikas informācijas vākšanu, ko veic Eiropas Centrālā banka (turpmāk – Regula Nr. 2533/98), 18. apsvērumam konfidenciāla statistikas informācija, kas Eiropas Centrālajai bankai un valstu centrālajām bankām jāiegūst, lai izpildītu Eiropas Centrālās bankas uzdevumus, ir jāaizsargā, lai iegūtu un saglabātu statistisko datu sniedzēju uzticēšanos.  Ņemot vērā nepieciešamību nodrošināt statistisko datu sniedzēju uzticēšanos Latvijas Bankai, Latvijas Banka statistiskos datus izmanto tikai Latvijas Bankas likumā noteikto Latvijas Bankas uzdevumu izpildei, t. sk. to uzdevumu izpildei, kuri saistīti ar Latvijas Bankas darbību Eiropas Centrālo banku sistēmā.  Saskaņā ar Regulas Nr. 2533/98 8. panta 3. punktā noteikto Eiropas Centrālo banku sistēmas dalībniecēm jāveic visi vajadzīgie normatīvie, administratīvie, tehniskie un organizatoriskie pasākumi, lai nodrošinātu konfidenciālas statistikas informācijas fizisko un loģisko aizsardzību. |
| Samērīgums | Latvijas Banka statistiskos datus par kredītiestāžu un citu monetāro finanšu iestāžu finansiālo stāvokli izmanto, lai izpildītu Latvijas Bankas likumā noteiktos Latvijas Bankas uzdevumus, t. sk. tos uzdevumus, kuri saistīti ar Latvijas Bankas darbību Eiropas Centrālo banku sistēmā. Attiecīgi, ievērojot Regulas Nr. 2021/379 un Eiropas Centrālās bankas 2021. gada 26. marta Pamatnostādnes (ES) 2021/830 par bilances posteņu statistiku un monetāro finanšu iestāžu procentu likmju statistiku (ECB/2021/11) prasības, Latvijas Banka vāc statistiskos datus par finansiālo stāvokli no Latvijā reģistrētām kredītiestādēm, krājaizdevu sabiedrībām, elektroniskās naudas iestādēm, kuras uzsākušas elektroniskās naudas emisiju, naudas tirgus fondiem, kurus pārvalda Eiropas Ekonomikas zonas valstīs reģistrētas ieguldījumu pārvaldes sabiedrības vai alternatīvo ieguldījumu fondu pārvaldnieki, un ārvalstīs reģistrētu kredītiestāžu vai monetāro finanšu iestāžu filiālēm Latvijā saskaņā ar Noteikumiem.  Administratīvā sloga samazināšanas nolūkos no Noteikumiem tiek svītroti divi pielikumi (Noteikumu 10. pielikums "Pārējo aktīvu izvērsums" un 11. pielikums "Pārējo saistību izvērsums"), kā arī Noteikumu 1. pielikumā "Mēneša bilances pārskats" integrētas pozīcijas "Aktīvi kopā ar ārvalstu filiālēm" un "Pasīvi kopā ar ārvalstu filiālēm", kas ļaus veikt Latvijas Bankas likuma 24. panta pirmajā daļā paredzēto maksājumu apmēra aprēķināšanu.  Kredītiestādēm, kas izvēlējušās dematerializēto akciju veidu, tiek atvieglotas prasības datu sniegšanai par pamatkapitāla sadalījumu atbilstoši Noteikumu 8. pielikumam "N pielikums "Pārskats par pamatkapitāla sadalījumu"", paredzot iespēju izveidot kopsavilkuma ierakstu par akcionāriem, kuriem nepieder vairāk kā 5 % no pamatkapitāla un par kuru rezidences valsti vai sektoru kredītiestādes rīcībā nav informācijas. Savukārt krājaizdevu sabiedrībām tiek noteikta jauna prasība sniegt datus par pamatkapitāla sadalījumu, taču, ievērojot samērīguma principu, dati par rezidences valsti un sektoru tiek pieprasīti tikai par biedriem, kuru ieguldījums pamatkapitālā ir vienāds vai pārsniedz 10 %, par pārējiem biedriem izveidojot kopsavilkuma ierakstu.  Noteikumu papildināšana ar 11.1 pielikumu "T pielikums "Krājaizdevu sabiedrības aktīvu un ārpusbilances saistību novērtēšanas pārskats"", kas bez saturiskām pārmaiņām pārcelts no Finanšu un kapitāla tirgus komisijas 2020. gada 27. oktobra normatīvajiem noteikumiem Nr. 199 "Krājaizdevu sabiedrību aktīvu un ārpusbilances saistību novērtēšanas normatīvie noteikumi", ļaus optimizēt krājaizdevu sabiedrību pienākumus pārskatu sniegšanā Latvijas Bankai. Nosakot visiem statistisko datu sniedzējiem vienādu Mēneša bilances pārskata un visu pārējo Noteikumu pielikumu iesniegšanas termiņu (septiņas darbdienas pēc kalendārā mēneša beigām), krājaizdevu sabiedrībām par trim darbdienām, bet elektroniskās naudas iestādēm par vienu darbdienu tiek pagarināts Noteikumu 1. pielikuma "Mēneša bilances pārskats", 2. pielikuma "ABL pielikums "Mēneša bilances pārskata pozīciju izvērsums"", 3. pielikuma "B-P pielikums "Norēķinu karšu, atjaunojamie un pārsnieguma kredīti"" un 4. pielikuma "F pielikums "Peļņas vai zaudējumu aprēķins"" iesniegšanas termiņš. Vienlaikus visiem statistisko datu sniedzējiem par trim darbdienām tiek saīsināts iesniegšanas termiņš Noteikumu 5. pielikumam "J pielikums "Aktīvi pārvaldīšanā"", 6. pielikumam "K pielikums "Pārskats par elektronisko naudu"" un 8. pielikumam "N pielikums "Pārskats par pamatkapitāla sadalījumu"".  Noteikumu grozījumu projektā iekļautās jaunās prasības un Noteikumu esošo prasību precizējums neievieš būtiskas pārmaiņas statistisko datu sniedzēju sniedzamo datu apjomā un kārtībā. Ievērojot minēto, Noteikumu grozījumu projekta prasības ir samērīgas.  Noteikumu grozījumu projektā noteiktos statistiskos datus nav iespējams iegūt citā atbilstīgā veidā, lai nodrošinātu Latvijas Bankai ar normatīvajiem aktiem noteikto pienākumu izpildi līdzvērtīgā kvalitātē. Savukārt iespējamais privātpersonas tiesību ierobežojums ir nesalīdzināmi mazāks par ieguvumu sabiedrībai kopumā, ko sniedz statistisko datu apkopošanā iegūtie rezultāti un novērtējumi. |
| Spēkā stāšanās | 2025. gada 1. janvāris |
| Ietekme uz Latvijas Bankas budžetu | Normatīvā akta izdošana neietekmēs Latvijas Bankas budžeta ieņēmumus un/vai izdevumus. |
| Administratīvā sloga un izmaksu novērtējums (tirgus dalībniekiem) | Kopumā Noteikumu grozījumu projekts neparedz būtiskas pārmaiņas administratīvajā slogā. Noteikumu grozījumu projektā iekļauto jauno prasību ieviešana var radīt īslaicīgas ieviešanas izmaksas statistisko datu sniedzējiem. Vienlaikus tiek atvieglota virkne prasību, tādējādi samazinot administratīvo slogu. |
| Saistītie dokumenti | Latvijas Bankas 2022. gada 24. oktobra noteikumi Nr. 226 "Noteikumi par elektronisko informācijas apmaiņu ar Latvijas Banku", Finanšu un kapitāla tirgus komisijas 2020. gada 27. oktobra normatīvie noteikumi Nr. 199 "Krājaizdevu sabiedrību aktīvu un ārpusbilances saistību novērtēšanas normatīvie noteikumi" un Latvijas Bankas 2024. gada 19. augusta noteikumi Nr. 310 "Krājaizdevu sabiedrību aktīvu un ārpusbilances saistību novērtēšanas noteikumi". |
| Saskaņošana ar Eiropas Centrālo banku | Normatīvā akta projektu nav nepieciešams saskaņot ar Eiropas Centrālo banku. |
| Saskaņošana ar citām publiskām un privātām personām | Noteikumu grozījumu projekts 2024. gada 27. septembrī tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", un līdz 2024. gada 9. oktobrim par to bija iespējama sabiedrības līdzdalība.  Vienlaikus par Noteikumu grozījumu projektu un notiekošo sabiedrības līdzdalību individuāli tika informēta Latvijas Finanšu nozares asociācija, kā arī finanšu tirgus dalībnieki, kuri nav minētās asociācijas biedri un kuriem būs saistoša Noteikumu grozījumu projektā ietverto prasību izpilde, Latvijas Maksājumu pakalpojumu un elektroniskās naudas iestāžu asociācija, Krājaizdevu Apvienība un Latvijas Kooperatīvo krājaizdevu sabiedrību savienība un Centrālā statistikas pārvalde. |
| Saskaņošanas rezultāti | Sabiedrības līdzdalības rezultātā par Noteikumu grozījumu projektu tika saņemti divi priekšlikumi, kuri tika ņemti vērā, precizējot Noteikumu grozījumu projektu. To apkopojums ir pievienots anotācijas pielikumā. |

Pielikums  
Latvijas Bankas noteikumu projekta anotācijai

**Sabiedrības līdzdalības gaitā saņemto priekšlikumu par Latvijas Bankas noteikumu projektu "Grozījumi Latvijas Bankas 2022. gada 12. septembra noteikumos Nr. 218 "Statistisko datu par kredītiestāžu un citu monetāro finanšu iestāžu finansiālo stāvokli (MBP) sagatavošanas un iesniegšanas noteikumi" apkopojums**

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrētā punkta redakcija)** | **Izteiktais iebildums (priekšlikums) par projekta konkrēto punktu** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | 109. N pielikumā uzrāda statistisko datu sniedzēja akcionāra vai biedra rezidences valsts kodu, akcionāra vai biedra sektora kodu, kā arī akciju kopējo uzskaites vērtību, norādot katram akcionāram vai biedram piešķirtu unikālu identifikatoru.  109.1 Kredītiestāde, sniedzot statistiskos datus par pamatkapitāla sadalījumu:  109.11. norāda katram akcionāram piederošās akcijas atsevišķi neatkarīgi no ieguldījuma apjoma;  109.12. dematerializēto akciju gadījumā norāda informāciju vismaz par akciju turētājiem, kuriem pieder dematerializētas akcijas vairāk nekā 5 % apmērā no pamatkapitāla. Ja kredītiestādes rīcībā nav šo noteikumu 109. punktā minētās informācijas, kredītiestāde par šo ieguldījuma apjomu izveido kopsavilkuma ierakstu ar unikālu identifikatoru, norādot rezidences valsts kodu "Z5" (Bez valsts norādes) un sektora kodu "SK9" (Nav informācijas). | No akciju sabiedrības "Citadele Banka" saņemts priekšlikums precizēt Noteikumu 109.1 punktu saistībā ar statistisko datu sniegšanu par dematerializēto akciju turētājiem, kuriem akciju apmērs nepārsniedz 5 % apmēru no pamatkapitāla. Piedāvātā redakcija nesniedz skaidru atbildi uz jautājumu, vai akciju turētājus, kuriem akciju apmērs nepārsniedz 5 % no pamatkapitāla, būs jānorāda Noteikumu N pielikumā, un, gadījumā, ja atbilde ir jā, vai akciju turētāji, kuriem akciju apmērs nepārsniedz 5 % apmēru no pamatkapitāla, jāapvieno ar akciju turētājiem, par kuriem kredītiestādes rīcībā nav informācijas par akciju turētāju rezidences valsts kodiem, sektora kodiem, kā arī akciju kopējo uzskaites vērtību, kuri tiks apvienoti vienā ierakstā ar unikālu identifikatoru ar rezidences valsts kodu "Z5" (Bez valsts norādes) un sektora kodu "SK9" (Nav informācijas). | **Priekšlikums ņemts vērā.**  Noteikumu grozījumu projekts paredz, ka, sniedzot datus par pamatkapitāla sadalījumu dematerializēto akciju gadījumā, kredītiestāde sniedz Noteikumu 109. punktā minētos datus par katru akcionāru. Taču, ja kredītiestādes rīcībā nav šādas informācija par akcionāru, kura ieguldījuma apjoms nepārsniedz 5 % no pamatkapitāla, kredītiestāde par visu šādu akcionāru ieguldījumu kopējo apjomu izveido vienu kopsavilkuma ierakstu.  Ņemot vērā priekšlikumu, precizēts Noteikumu 109. punkts un 109.1 punkts, kuri izteikti šādā redakcijā:  "109. N pielikumā uzrāda statistisko datu sniedzēja akcionāra vai biedra rezidences valsts kodu, akcionāra vai biedra sektora kodu, kā arī akciju kopējo uzskaites vērtību, statistiskos datus sniedzot par katru akcionāru vai biedru atsevišķi neatkarīgi no ieguldījuma apjoma, norādot katram akcionāram vai biedram piešķirtu unikālu identifikatoru.  109.1 Ja dematerializēto akciju gadījumā kredītiestādes rīcībā nav šo noteikumu 109. punktā minētās informācijas par akcionāru, kura ieguldījuma apjoms nepārsniedz 5 % no pamatkapitāla, kredītiestāde par visu šādu akcionāru ieguldījumu kopējo apjomu izveido vienu kopsavilkuma ierakstu ar unikālu identifikatoru, norādot rezidences valsts kodu "Z5" (Bez valsts norādes) un sektora kodu "SK9" (Nav informācijas). " |
| 2. | 118. Statistiskajiem datiem, izņemot šo noteikumu 114.1 punktā minētos statistiskos datus, par 2024. gada decembri, 2025. gada janvāri, 2025. gada februāri vai stāvokli 2024. gada decembra, 2025. gada janvāra un 2025. gada februāra beigās un F pielikumā iekļaujamiem statistiskajiem datiem par periodiem no 2024. gada 1. janvāra līdz 2024. gada 31. decembrim, no 2025. gada 1. janvāra līdz 31. janvārim, no 2025. gada 1. janvāra līdz 28. februārim, kā arī šajā punktā minēto statistisko datu iesniegšanai piemēro šos noteikumus līdz 2024. gada 31. decembrim spēkā esošajā redakcijā. | No Signet Bank AS saņemts priekšlikums pagarināt vismaz par vienu mēnesi pārejas periodu Noteikumu grozījumu ieviešanai, Noteikumu 118. punktā norādot, ka statistiskajiem datiem, izņemot 114.1 punktā minētos statistiskos datus, piemēro Noteikumus līdz 2024. gada 31. decembrim spēkā esošajā redakcijā arī attiecībā uz datiem par 2025. gada martu vai stāvokli 2025. gada marta beigās un attiecībā uz Noteikumu F pielikumā iekļaujamiem statistiskajiem datiem par periodu no 2025. gada 1. janvāra līdz 31. martam. | **Priekšlikums ņemts vērā.**  Noteikumu 118. punkts izteikts šādā redakcijā:  "118. Statistiskajiem datiem, izņemot šo noteikumu 114.1 punktā minētos statistiskos datus, par 2024. gada decembri, 2025. gada janvāri, 2025. gada februāri, 2025. gada martu vai stāvokli 2024. gada decembra, 2025. gada janvāra, 2025. gada februāra un 2025. gada marta beigās un F pielikumā iekļaujamiem statistiskajiem datiem par periodiem no 2024. gada 1. janvāra līdz 2024. gada 31. decembrim, no 2025. gada 1. janvāra līdz 31. janvārim, no 2025. gada 1. janvāra līdz 28. februārim, no 2025. gada 1. janvāra līdz 2025. gada 31. martam, kā arī šajā punktā minēto statistisko datu iesniegšanai piemēro šos noteikumus līdz 2024. gada 31. decembrim spēkā esošajā redakcijā." |