**Latvijas Bankas noteikumu projekta "Ieguldījumu fonda un atvērtā alternatīvo ieguldījumu fonda gada pārskata, konsolidētā gada pārskata un pusgada pārskata sagatavošanas noteikumi" anotācija**

|  |  |
| --- | --- |
| **Nosaukums** | Ieguldījumu fonda un atvērtā alternatīvo ieguldījumu fonda gada pārskata, konsolidētā gada pārskata un pusgada pārskata sagatavošanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Ieguldījumu pārvaldes sabiedrību likuma 73. panta ceturtā daļa (likumprojekta "Grozījumi Ieguldījumu pārvaldes sabiedrību likumā" (Nr. 633/Lp14) redakcijā), 75. panta trešā daļa un Alternatīvo ieguldījumu fondu un to pārvaldnieku likuma 56. panta pirmā un ceturtā daļa un 57. panta pirmā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu "Ieguldījumu fonda un atvērtā alternatīvo ieguldījumu fonda gada pārskata, konsolidētā gada pārskata un pusgada pārskata sagatavošanas noteikumi" (turpmāk – noteikumu projekts), kas aizstās pašlaik spēkā esošos Finanšu un kapitāla tirgus komisijas 2020. gada 29. septembra normatīvos noteikumus Nr. 181 "Ieguldījumu fonda un atvērtā alternatīvo ieguldījumu fonda gada pārskata, konsolidētā gada pārskata un pusgada pārskata sagatavošanas normatīvie noteikumi" (turpmāk – Noteikumi Nr. 181).  Noteikumu projekts nodrošina vienotu kārtību, kādā ieguldījumu pārvaldes sabiedrības sagatavo ieguldījumu fonda gada pārskatu un pusgada pārskatu. Vienlaikus noteikumu projekts nodrošina vienotu kārtību, kādā Alternatīvo ieguldījumu fondu un to pārvaldnieku likuma 56. panta pirmajā daļā un 57. panta pirmajā daļā noteiktie finanšu tirgus dalībnieki sagatavo atvērtā alternatīvo ieguldījumu fonda gada pārskatu un konsolidēto gada pārskatu atbilstoši starptautiskajiem grāmatvedības standartiem, kas pieņemti ar Komisijas 2023. gada 13. septembra regulu (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002, (turpmāk – Starptautiskie grāmatvedības standarti).  Noteikumu projekts nesatur būtiskas izmaiņas, salīdzinot ar Noteikumiem Nr. 181. Tomēr, ņemot vērā lietderības apsvērumus un to, ka Starptautiskie grāmatvedības standarti nosaka detalizētas prasības finanšu pārskatu posteņu novērtēšanai, noteikumu projekts, lai novērstu prasību dublēšanu, neparedz tās prasības, kuras daudz detalizētāk ir noteiktas Starptautiskajos grāmatvedības standartos. Noteikumu projektā tas attiecas uz aktīvu un saistību pārskata un naudas plūsmas pārskata posteņu atzīšanu, kā arī konsolidētā gada pārskata sagatavošanu.  Papildus Alternatīvo ieguldījumu fondu un to pārvaldnieku likuma 56. panta trīspadsmitajā daļā uzskaitītajām gada pārskata sastāvdaļām noteikumu projekts paredz prasību sagatavot arī paziņojumu par atvērtā alternatīvo ieguldījumu fonda pārvaldnieka (turpmāk – pārvaldnieks) atbildību un turētājbankas, ja tāda ir, ziņojumu. Minētās prasības ir noteiktas arī Noteikumos Nr. 181, un tās ir konsekventi iekļautas arī noteikumu projektā. Prasība pārvaldniekam sagatavot paziņojumu par tā atbildību attiecībā uz finanšu pārskatu sagatavošanu ļauj ieguldītājiem saņemt informāciju par to, cik atbildīgi pārvaldnieks ir pildījis tam normatīvajos aktos uzlikto pienākumu un vai pārvaldnieka lēmumi ir bijuši piesardzīgi un saprātīgi, kā arī apliecināt, ka sagatavotie finanšu pārskati skaidri un patiesi atspoguļo fonda finansiālo stāvokli un darbības rezultātus. Saskaņā ar normatīvajiem aktiem fonda pārvaldniekam visā fonda pārvaldīšanas laikā jārīkojas kā gādīgam un rūpīgam saimniekam ieguldītāju interesēs, vienlaikus nodrošinot atbilstību regulējuma prasībām. Prasība turētājbankai sagatavot ziņojumu par fonda mantas glabāšanas un fonda neto aktīvu vērtības aprēķināšanas atbilstību normatīvo aktu prasībām, kā arī apliecinājums par to, ka pārvaldnieka veiktie darījumi ir saskaņoti ar turētājbanku un atbilst normatīvo aktu un fonda darbības noteikumu prasībām, kalpo fonda ieguldītāju interesēm kā papildu apliecinājums un kontrole attiecībā uz pārvaldnieka darbības atbilstību gādīga un rūpīga saimnieka darbības principiem. Ņemot vērā minētos apsvērumus, Latvijas Banka uzskata par pamatotu iekļaut noteikumu projektā prasību atvērtajam alternatīvo ieguldījumu fondam sagatavot paziņojumu par pārvaldnieka atbildību un turētājbankas, ja tāda ir, ziņojumu.  Noteikumu projekts nodrošina:   1. Eiropas Parlamenta un Padomes 2009. gada 13. jūlija direktīvas 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) prasību pārņemšanu attiecībā uz pusgada pārskata sagatavošanu; 2. Eiropas Parlamenta un Padomes 2013. gada 26. jūnija direktīvas 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes direktīvu 2006/43/EK un atceļ Padomes direktīvas 78/660/EEK un 83/349/EEK, prasību pārņemšanu attiecībā uz vadības ziņojumā iekļaujamo informāciju.   Eiropas Savienības tiesību aktu pārņemšanas/ieviešanas tabula iekļauta anotācijas pielikumā.  Vienlaikus noteikumu projektā ir iekļautas prasības par ieguldījumu fonda gada pārskata finanšu pārskatu pielikumā un pusgada pārskatā atspoguļojamo informāciju saskaņā ar Eiropas Vērtspapīru un tirgu iestādes 2014. gada 1. augusta pamatnostādnēm Nr. ESMA/2014/937 "Pamatnostādnes par ETF un citiem ar PVKIU saistītajiem jautājumiem".  Noteikumu projekta mērķis ir nodrošināt finanšu tirgus dalībnieku vienotu pieeju gada pārskata, konsolidētā gada pārskata un pusgada pārskata sagatavošanai un, ņemot vērā, ka gada pārskata, konsolidētā gada pārskata un pusgada pārskata informācija ir publiski pieejama, nodrošināt sabiedrības informētību par finanšu tirgus dalībnieku finansiālo stāvokli un darbības rādītājiem, kas ļautu ieinteresētajām personām pieņemt individuālus lēmumus, saņemot finanšu pakalpojumus.  Noteikumu projekts pēc apstiprināšanas būs saistošs:  1) ieguldījumu pārvaldes sabiedrībām, sagatavojot ieguldījumu fonda gada pārskatu un pusgada pārskatu;  2) alternatīvo ieguldījumu fondu pārvaldniekiem un atvērtajiem alternatīvo ieguldījumu fondiem, kuri dibināti kā komercsabiedrības, sagatavojot gada pārskatu un konsolidēto gada pārskatu. Pašlaik Latvijā nedarbojas neviens atvērtais alternatīvo ieguldījumu fonds. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kam ir ļoti svarīga nozīme finanšu sistēmas un ekonomiskajā attīstībā, iespējami pilnīgākajā veidā, lai veicinātu sabiedrības uzticēšanos finanšu tirgum un Latvijas Bankai kā konkrēto finanšu tirgus dalībnieku uzraugam, kas nodrošina konkrēto finanšu tirgus dalībnieku tiesisku un sabiedrības interesēm atbilstošu darbību.  Indivīdam kā finanšu tirgus sistēmas daļai ir būtiski apzināties un saņemt to aizsardzības līmeni, kuru tam nodrošina finanšu tirgus uzraugs, un attiecīgi Latvijas Banka finanšu tirgus uzrauga lomā ir atbildīga par tādu pasākumu veikšanu, kuri aizsargā indivīda pamattiesības. Respektīvi, indivīds ir tiesīgs paļauties uz finanšu sistēmas taisnīgu uzraudzību, pretējā gadījumā indivīdam zūd uzticība finanšu sistēmai un motivācija būt par šīs sistēmas dalībnieku.  Nosakot finanšu tirgus dalībniekiem vienotas prasības gada pārskata, konsolidētā gada pārskata un pusgada pārskata sagatavošanai un veicot prasību ievērošanas pārbaudes, Latvijas Banka nodrošina tai Latvijas Bankas likumā noteikto pienākumu – veicināt ieguldītāju un noguldītāju interešu aizsardzību un finanšu tirgus ilgtspējīgu attīstību un stabilitāti – izpildi.  Savukārt leģitīmais mērķis – citu personu tiesību aizsardzība – tiek sasniegts, nodrošinot sabiedrību ar tai nepieciešamo informāciju, lai tā varētu pieņemt izsvērtus lēmumus.  Noteikumu projekts ir nepieciešams, lai veicinātu finanšu tirgus dalībnieku vienotu izpratni par gada pārskata, konsolidētā gada pārskata un pusgada pārskata sagatavošanu. |
| **Samērīgums** | Ieguldījumu pārvaldes sabiedrību likumā ir noteikts pienākums ieguldījumu pārvaldes sabiedrībai sagatavot ieguldījumu fonda gada pārskatu un pusgada pārskatu. Savukārt Alternatīvo ieguldījumu fondu un to pārvaldnieku likumā ir noteikts pienākums alternatīvo ieguldījumu fondu pārvaldniekam un atvērtajam alternatīvo ieguldījumu fondam, kurš dibināts kā komercsabiedrība, sagatavot alternatīvo ieguldījumu fonda gada pārskatu un konsolidēto gada pārskatu.  Līdz ar to atbilstošākais veids, kā noteikt attiecīgiem finanšu tirgus dalībniekiem vienotas prasības ieguldījumu fonda un alternatīvo ieguldījumu fonda gada pārskata, konsolidētā gada pārskata un pusgada pārskata sagatavošanai, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu regulējuma piemērošanu.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka ranga normatīvos aktus, kuri nebūtu finanšu tirgus dalībniekam juridiski saistoši. Turklāt noteikumu projekta izstrādi pilnvarojošās normas skaidri norāda uz noteikumu izstrādi.  Respektīvi, noteikumu projekts kopumā un tajā ietvertās tiesību normas atbilst samērīguma principam, jo, pirmkārt, ar noteikumu projektu tiek sasniegts leģitīmais mērķis (citu personu tiesību aizsardzība un sabiedrības labklājības nodrošināšana). Otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē. Treškārt, sabiedrības labums no noteikumu projekta prasību piemērošanas būs lielāks par administratīvo slogu un resursu ieguldījumu, kas konkrētajam finanšu tirgus dalībniekam varētu rasties ar uzliktajiem pienākumiem. |
| **Spēkā stāšanās** | Noteikumu projekts virzāms apstiprināšanai Latvijas Bankas padomē pēc likumprojekta "Grozījumi Ieguldījumu pārvaldes sabiedrību likumā" (Nr. 633/LP14) pieņemšanas Saeimā galīgajā lasījumā un publicēšanas oficiālajā izdevumā "Latvijas Vēstnesis", lai nodrošinātu noteikumu projekta stāšanos spēkā vienlaikus ar minētajiem grozījumiem likumā. |
| **Ietekme uz Latvijas Bankas budžetu** | Noteikumu projekta izdošana nerada ietekmi uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinot ar Noteikumiem Nr. 181, noteikumu projekts nerada papildu administratīvo slogu finanšu tirgus dalībniekiem, uz kuriem ir attiecināmas noteikumu projekta prasības. |
| **Saistītie dokumenti** | Ar noteikumu projektu saistītie dokumenti:   1. Ieguldījumu pārvaldes sabiedrību likums; 2. Likumprojekts "Grozījumi Ieguldījumu pārvaldes sabiedrību likumā" (Nr. 633/Lp14); 3. Alternatīvo ieguldījumu fondu un to pārvaldnieku likums; 4. Noteikumi Nr. 181; 5. Starptautiskie grāmatvedības standarti; 6. Eiropas Parlamenta un Padomes 2009. gada 13. jūlija direktīva 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU); 7. Eiropas Parlamenta un Padomes 2013. gada 26. jūnija direktīva 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītajiem ziņojumiem, ar ko groza Eiropas Parlamenta un Padomes direktīvu 2006/43/ES un atceļ Padomes direktīvas 78/660/EEK un 83/349/EEK; 8. Eiropas Vērtspapīru un tirgu iestādes 2014. gada 1. augusta pamatnostādnes Nr. ESMA/2014/937 "Pamatnostādnes par ETF un citiem ar PVKIU saistītajiem jautājumiem". |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts tiks publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to bija iespējama sabiedrības līdzdalība līdz 2024. gada 9. oktobrim.  Vienlaikus par noteikumu projektu un notiekošo sabiedrības līdzdalību individuāli tika informēta Latvijas Finanšu nozares asociācija, Latvijas Privātā un Iespējkapitāla asociācija, kā arī Valsts ieņēmumu dienests. |
| **Saskaņošanas** **rezultāti** | Sabiedrības līdzdalības rezultātā Latvijas Finanšu nozares asociācija informēja, ka atbalsta noteikumu projekta tālāko virzību. No pārējām uzrunātajām iestādēm komentāri nav saņemti. |

Pielikums

Latvijas Bankas noteikumu projekta anotācijai

**Eiropas Savienības tiesību aktu pārņemšanas/ieviešanas tabula**

**Latvijas Bankas noteikumu projekta nosaukums:** "Ieguldījumu fonda un atvērtā alternatīvo ieguldījumu fonda gada pārskata, konsolidētā gada pārskata un pusgada pārskata sagatavošanas noteikumi" (turpmāk – projekts)

**Eiropas Savienības tiesību aktu nosaukumi:**

1. Eiropas Parlamenta un Padomes 2009. gada 13. jūlija direktīva 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (turpmāk – Direktīva 2009/65);
2. Eiropas Parlamenta un Padomes 2013. gada 26. jūnija direktīva 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes direktīvu 2006/43/EK un atceļ Padomes direktīvas 78/660/EEK un 83/349/EEK (turpmāk – Direktīva 2013/34).

|  |  |  |  |  |  |
| --- | --- | --- | --- | --- | --- |
| **Eiropas Savienības tiesību akta pants, punkts vai apakšpunkts, kurā paredzētās prasības Latvijā jāizpilda** *(Norāda pēc iespējas konkrētāku teksta vienību)* | **Projekta punkts vai apakšpunkts, kas izpilda A ailē minēto prasību**  *(Norāda pēc iespējas konkrētāku teksta vienību)* | **Vai A ailē minētā prasība ar B ailē minēto projekta punktu vai apakšpunktu tiek izpildīta pilnībā vai daļēji?**  *(Ja daļēji, norāda, kur un kā ir vai tiks nodrošināta prasības pilnīga izpilde)* | **Vai B ailē norādītais projekta punkts vai apakšpunkts paredz stingrākas prasības nekā A ailē minētā prasība**  *(Ja paredz stingrākas prasības, norāda pamatojumu šādu stingrāku prasību nepieciešamībai)* | **Vai A ailē minētā prasība ir jāizpilda obligāti?**  *(Ja Eiropas Savienības tiesību akts paredz izvēles iespēju, norāda, vai un kādēļ šī rīcības brīvība Latvijā ir vai nav jāizmanto)* | **Vai A ailē minētais Eiropas Savienības tiesību akts paredz dalībvalsts paziņošanas pienākumu Eiropas Savienības institūcijām?**  *(Ja paredz, norāda, kas un kādā termiņā šo paziņošanas pienākumu izpildīs)* |
| A | B | C | D | E | F |
| Direktīvas 2009/65 69. panta 4. punkts, kas noteikts I pielikuma B saraksta I iedaļā | Projekta 7.1. un 7.2. apakšpunkts | Izpilda pilnībā | Nē | Jā | Direktīvas 2009/65 116. panta 2. punkts paredz, ka dalībvalstis paziņo Eiropas Komisijai par šīs direktīvas prasību pārņemšanu. Minēto paziņošanas pienākumu izpildīs Finanšu ministrija, sniedzot paziņojumu Eiropas Komisijai pēc projekta apstiprināšanas Latvijas Bankas padomē. |
| Direktīvas 2009/65 69. panta 4. punkts, kas noteikts I pielikuma B saraksta II iedaļā | Projekta 7.3.5. apakšpunkts | Izpilda pilnībā | Nē | Jā |
| Direktīvas 2009/65 69. panta 4. punkts, kas noteikts I pielikuma B saraksta III iedaļā | Projekta 7.3.6. apakšpunkts | Izpilda pilnībā | Nē | Jā |
| Direktīvas 2009/65 69. panta 4. punkts, kas noteikts I pielikuma B saraksta IV iedaļā | Projekta 7.3.1., 7.3.3. un 7.3.4. apakšpunkts | Izpilda pilnībā | Nē | Jā |
| Direktīvas 2013/34 6. panta 1. punkts | Projekta 34., 35. un 39. punkts | Izpilda pilnībā, izņemot g) un i) apakšpunktu, ņemot vērā Komisijas 2023. gada 13. septembra regulā (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002, noteiktās prasības. | Nē | Direktīvas 2013/34 6. panta 3. punkts paredz, ka dalībvalstis var atbrīvot uzņēmumu no to 1. punkta h) apakšpunktā minēto prasību izpildes, kas nosaka uzskaites veikšanu, ņemot vērā būtiskumu. Minētā izvēles iespēja netiek izmantota, ņemot vērā, ka Komisijas 2023. gada 13. septembra regula (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002, pieprasa ievērot būtiskuma principu.  Direktīvas 2013/34 6. panta 4. un 5. punkts paredz dalībvalstīm izvēles iespējas noteikt no 1. punkta j) un c) apakšpunkta atšķirīgas prasības. Minētā izvēles iespēja netiek izmantota, ņemot vērā, ka attiecībā uz finanšu pārskatu posteņu atzīšanu, novērtēšanu un atspoguļošanu, kā arī attiecībā uz paredzamo saistību un varbūtējo zaudējumu atzīšanu piemēro Starptautisko grāmatvedības standartu prasības saskaņā ar Komisijas 2023. gada 13. septembra regulu (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002. | Direktīvas 2013/34 53. panta 1. punkts paredz, ka dalībvalstis paziņo Eiropas Komisijai par šīs direktīvas prasību pārņemšanu. Minēto paziņošanas pienākumu izpildīs Finanšu ministrija, sniedzot paziņojumu Eiropas Komisijai pēc projekta apstiprināšanas Latvijas Bankas padomē. |
| Direktīvas 2013/34 19. panta 1. punkta pirmā, otrā un trešā daļa | Projekta 10.3. apakšpunkts | Izpilda pilnībā | Nē | Jā | Direktīvas 2013/34 53. panta 1. punkts paredz, ka dalībvalstis paziņo Eiropas Komisijai par šīs direktīvas prasību pārņemšanu. Minēto paziņošanas pienākumu izpildīs Finanšu ministrija, sniedzot paziņojumu Eiropas Komisijai pēc projekta apstiprināšanas Latvijas Bankas padomē. |
| Direktīvas 2013/34 19. panta 2. punkta a) apakšpunkts | Projekta 10.8. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta b) apakšpunkts | Projekta 10.9. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta c) apakšpunkts | Projekta 11.1. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta d) apakšpunkts | Projekta 11.2. apakšpunkts | Izpilda pilnībā | Nē | Jā |
| Direktīvas 2013/34 19. panta 2. punkta e) apakšpunkts | Projekta 9.4. un 10.5. apakšpunkts | Izpilda pilnībā | Nē | Jā |